L-Università ta’ Malta nediet stħarriġ bl-isem “SAĦĦTEK – is-Saħħa u l-Benessri” fl-Iskola tal-Mediċina tal-Università ta’ Malta li tinsab fl-Isptar Mater Dei. L-istudju tnieda fil-preżenza tar-Rettur tal-Università ta’ Malta, il-Prof. Juanito Camilleri u numru ta’ uffiċjali għolja tal-organizzazzjonijiet li qed jisponsorjaw l-istudju. Il-koordinatur tal-proġett Dr. Sarah Cuschieri u ċ- chairman tal-kumitat tal-proġett Dr. Julian Mamo taw deskrizzjoni dwar l-objettivi u l-benefiċċji tal-istudju għal parteċipanti u għall-ippjanar tas-saħħa f’Malta. Julian Sammut, trustee ta’ The Alfred Mizzi Foundation (TAMF), l-isponsor ewlieni ta’ SAĦĦTEK, faħħar l-inizjattiva tat-tim ta’ tobba u riċerkaturi u esprima s-sodisfazzjoni li l-Fondazzjoni qed tassisti permezz ta’ għotja finanzjarja mingħand Alf. Mizzi and Sons Ltd – il-kumpannija prinċipali li tiffinanzja l-Fondazzjoni u li ser tiċċelebra l-għeluq tal-mitt sena tagħha fl-2015. Sammut assigura lill-koordinaturi li TMAF ser tkun qed tieħu interess speċjali f’xogħolhom u ser tkompli toffri l-assistenza tagħha matul il-proġett. Sponsors ewlenin oħra jinkludu l-Fond tar-Riċerka tal-Università ta’ Malta (RIDT) u Altas Insurance. Is-Segretarjat Parlamentari għas-Saħħa ffaċilità l-aċċess għaċ-ċentri tas-saħħa u kliniċi, kif ukoll ta aċċess għal-laboratorji tal-isptar għat-testijiet tad-demm li ser ikunu meħtieġa bħala parti mill-istudju. Il-kumpannija Technoline provdiet ukoll kits biex jintużaw għal testijiet fil-laboratorji. Il-proġett SAĦĦTEK ser jiffoka fuq waħda mill-iktar mard li taffettwa parti kbira tal-popolazzjoni Maltija – id-dijabete. L-għan aħħari hu li jkunu studjati aktar mill-qrib il-fatturi kollha relatati mar-riskju. Dan hu mistenni li jikkumplimenta l-istħarriġ ġeneriku tas-saħħa li qed isir bħalissa mid-Direttorat tal-Informazzjoni dwar is-Saħħa u Riċerka fi ħdan il-Ministeru tal-Enerġija u Saħħa, u li jifforma parti mill-istħarriġ European Health Interview Survey. SAĦĦTEK ser jippreżenta wkoll opportunità għal sinerġija bejn żewġ inizjattivi ta’ riċerka biex jevalwaw il-kuntest ta’ dan il-mard fil-popolazzjoni Maltija. SAĦĦTEK, li ser jibda f’Novembru, hu stħarriġ li ser ikun qed ikompri s-sezzjonijiet kollha tas-soċjetà Maltija u ser jieħu madwar sentejn biex jitlesta. It-tim tal-proġett ser ikun qed iżur lokalitajiet differenti u juża l-faċilitajiet provduti mill-kliniċi u ċentri tas-saħħa biex iwettqu check ups mingħajr ħlas u jiġbru l-informazzjoni minn kampjun rappreżentattiv ta’ individwi magħżula b’mod każwali mill-Uffiċju Nazzjonali tal-Istatistika minn madwar Malta u Għawdex kollu. L-istudju għandu l-għan li jiġbor stima preċiza tal-prevalenza tad-diabete, kemm magħrufa u dik mhix magħrufa flimkien ma’ kundizzjonijiet relatati bħal l-obeżità u pressjoni għolja. Ser tingħata wkoll attenzjoni fuq fatturi oħra bħal livelli ta’ attività fiżika, konsum ta’ tabakk, u nutrizzjoni. L-istudju ser jesplora fatturi ta’ riskju li qed ikunu l-kawża prinċipali li qed iħallu impatt fuq skala nazzjonali. Apparti minn hekk, l-istudju ser jidentifika relazzjonijiet li hemm bejn dan il-mard u fatturi oħra bħal l-istil ta’ ħajja, u ġenetika. Fost il-fatturi ta’ riskju li jeżistu hemm il-predispożizzjoni tal-popolazzjoni Maltija għad-diabete type 2 li hi l-iktar tip ta’ diabete komuni fost il-Maltin. L-aħħar studju li sar fuq din l-iskala kien fl-1981 u SAĦĦTEK ser ikun qed jaġġorna s-sitwazzjoni f’Malta rigward il-persentaġġ tal-popolazzjoni li hu milqut minn din il-marda fi gruppi differenti fil-popolazzjoni. Barra minn hekk, SAĦĦTEK hu mistenni li jipprovdi informazzjoni dwar il-proporzjon tal-popolazzjoni li hu affetwat mill-obeżità, pressjoni għolja, eżerċizzju fiżiku, tipjip, konsum reġolari tal-alkoħol u drawwiet tal-ikel. Dan ser ikun qed jissupplimenta l-informazzjoni preżenti dwar is-saħħa tal-popolazzjoni Maltija disponibbli għal policy makers tas-saħħa u dawk kollha li jippjanaw strateġiji fis-saħħa biex jibnu policies u strateġiji bl-għan li jnaqqsu, jipprevenu u jimmaniġjaw b’mod effettiv. Matul it-tnedija l-importanza ta’ dan l-istudju u l-bżonn għal aktar dettalji dwar fatturi li qed jaffettwaw is-saħħa tal-adulti f’Malta kienu elenkati. Il-parteċipanti li jirċievu ittra biex jipparteċipaw f’dan l-istħarriġ importanti qed ikun imħeġġa biex jaċċettaw l-invit, jagħmlu check up b’xejn u fl-istess waqt jikkontribwixxu b’tagħrif utli ħafna għall-ipjannar ta’ policies nazzjonali tas-saħħa f’Malta. Photocaption 1: Il-koordinatur tal-proġett SAĦĦTEK Dr. Sarah Cuschieri tispjega l-benefiċċji ewlenin ta’ dan l-istudju għall-ippjanar tas-saħħa f’Malta. Photocaption 2: Iċ-chairman tal-kumitat tal-proġett SAĦĦTEK Dr. Julian Mamo jelenka wieħed mill-fatturi ewlenin tal-istudju. Fir-ritratt jidhru (mix-xellug) il-koordinatur tal-proġett Dr. Sarah Cuschieri, ir-Rettur tal-Universita’ l-Prof. Juanito Camilleri, u d-Dean tal-Faculta’ tal-Mediċina u Kirurġija l-Prof. Godfrey LaFerla.